
Oma äsja ilmunud, väga heas kirjanduslikus reisikirjelduses („Loova 
Kesk-Euroopa poole“) väidab Bernhard Linde täie õigusega, 
et „poola tänapäeva kirjanike eelkäijaiks olid selli- 
sed titaanid nagu prosaistid Stefan Žeromski ja Vla- 
dystav Reymont, lüürik Jan Kasprovicz ja draamakir- 
janik Stanistav Vyspianski, kelle kõigi nelja loo- 
mingule langeb XIX ja XX sajandi pöördel sama juhtiv 
ülesanne, niisuuruseltkuiulatuselt, nagu oli seda XIX 
sajandi esimesel poolel romantika ajajärgu geeniu- 
sil: Adam Mickieviezil, Juljusz Stovackil ja Zygmunt 
Krasinskil“. Sest nagu nende viimase kolme nimed on poola roman- 
tika geniaalse, „kuldse“ ajajärgu võrdkujud, nii on esimese nelja nimed 
»noor-Poola“ „herooilise“ ajajärgu tunnuseks ning väljenduseks, — ajajärgu, 
mis kõigi nelja luuletaja surma järgi peaaegu nüüd juba on muutunud legen- 
daarseks minevikuks. Samuti nagu suured romantika kandjadki elavad edasi 
need neli hilisema mineviku luuletajat moodsa poola sugupõlve mälestuses 
kirjandusliku loomingu tõsiste titaanidena, küündimatud ning jäljendamatud 
oma vägevas võitluses monumentaalse vormi saavutamiseks. 

Nendest suri kõige enne Stanistav Vyspiahski, kaua aimatud, kuid enne- 
aegse surma röövitud, vaid 38 aasta vanaduses (1907). Nende hulgas asus 
ta luuletajana, suure vormi meistrina, kahtlematult esimesel kohal, mille 
vastu ei julge enam vaielda ükski poola kriitik. Ometi nende hulgast on 
tema väljaspool Poolat kõige vähem tuntud. Olgu see põhjenduseks, et 
püüan esitada teda luuletajana siin mõne sõnaga eesti lugejaskonnale. 


1. 


Vaevalt oleks otstarvekohane rajada seda lühikest kirjeldust biograati- 
lis-kronoloogilisele vaatluspunktile. Mul ei ole siin nii tähtis Vyspianski ini- 
mesena ja tema nii traagiline saatus, vaatamata sellele et ei tema hingeelu 
ega tema saatust ei saa avastada ta loomingu toodangust. Ei ole mul ka täh- 
tis anda objektiivset kujutlust tema poeetilisest arenemiskäigust, lihtsal põh- 
jusel, et mul puudub seks aeg ning ruum. Vaid ma sean endale kaugelt 
tagasihoidlikuma ülesande, määrata ära lühikesis joonis tema elutöö temaa- 
tilisi, kompositsioonilisi, dramaturgilisi algaineid, hoolimata tema draamade 
ajalisest järjekorrast. Selline ebaajalooline vaatlus näib olevat seda õigusta- 

tum, et ka psühholoogid on julgenud tõendada: Vyspianski ei osutuvat oma 
loomingus aste-asteliselt edenevat arengut,vaid ikka ainult talle algusest peale 
antud algainete konsolideerimist, ei mingit alati uute alade võitmist, vaid 
ikka ainult algusest peale vallatud seisukohtade kindlustamist. Muidugi ei 
saa ka tema juures salata loomingulikku arengut, ja neiski ridades osuta- 
takse möödaminnes sellele. Kuid tähtis tema juures ei ole ühe eesmärgi 
poole sammuva liikumise joon, vaid ringleva ülestõusu spiraal. Mina 
ülesanne on jaotada kõigepealt neid spiraale enam-vähem juhuslikesse üksik- 
ringesse. 

Loomulikuna tundub mul alustada antiikse ringiga Vyspianski loo- 
mingus. Mitte et ta tõepoolest noore maalikunstnikuna, kes ka sellena pidi 
kuulsaks saama, 90-date aastate alul alustas Pariisis oma luuletaja elukäiku 
kreeka tragöödia tähe all: see biograafiline tõsiasi on enesest tähtsuseta, 
sest et ta juba samal ajal teotses täiesti ebakreekaliste motiivega. Vaid 
ma Sean antiikse algaine esimesele kohale põhjusel, et teda vaevalt võib 
mõista antiikse traagika tagapõhjata. Antiikse tragöödia tehnika oli talle 
kaua aega mõisteliselt võrdne tragöödia tehnikaga üldse. Ta kirjutas ise 
kord ühes oma kirjas: , Minule on draama ainsaks hetkeks, 
ainsaks päevaks. Teisiti ei mõista ma draamat üldse. 
Ja kuitegevuseisünniühelainsal päeval, siis see mul 
näib olevat ikka ebatäiuslikkus, hilinemin e, niisu- 
gune moodustus, mis mind segab, kibestab, mis ma mee- 
leldi välja heidaksin. Kreekamaa ja veel kord Kree- 
kamaa, mis puutubsellesse küsimusse!“ Need sõnad üksinda 
sisaldavad antiikse tragöödia ning antiikse ühtlustuse tehnika tunnustamist, 
nagu ta leidis seda Aischylose, Sophoklese, Euripidese juures, ja nagu see 
kordus prantsuse ja poola klassitsismi tragöödias. 

Täiesti antiigi kütkes näib seisvat ta tragöödia , Meleagros“ (1898). 
Teem on üldtuntud: Meleagros läheb ühes teiste vürstidega jahile, et tappa 
kalydoonia metssea; saagijaotusel puhkeb lahti riid, ja Meleagros surmab 
oma ema mõlemad vennad; Althaia, tema ema, maksab kätte hullumeelses 
vihas oma vendade surma, visates altari tulele puuhalu, millega on ühen- 
datud ta poja elu, ja mis ta on hoidnud kaua aastaid. Lihtne dramaatiline 
intriig muudetakse antiiksel viisil halastamata saatuse näiteks ning tõendu- 
seks, ja tõotus ning jumalateviha saavad müstilise pärandisneeduse olulisiks 
jõududeks: Oineus, isa, on pahandanud Dianat, viies jumalale pühendatud 
neitsi abikaasana koju; Diana tasus enda eest kätte, sidudes Meleagrose 
elu põleva puuhaluga, saates metssea maale, tekitades perekonnas tüli. Sel- 
lesse vali-antiiksesse skeemi on põiminud Vyspianski romantilise motiivi 
Meleagrose armastusest Athalanta vastu, võibolla isegi märkamata seda 
stiilimurdmist: kuid ka see melanhoolne armastus on asetatud antiikse saa- 
tuse mõtte teenistusse, sest Athalanta on tõotanud Dianale neitsilikku puh- 
tust, ja aitab oma vande murdmisega kaasa oma armsama surmale. Kogu 
tegevus on hermeneutiline, koosneb järjekindlalt vaid küsimusist, millele 
vastatakse, ja mis (juba enne draama algust antud) traagilist lahendust pea- 
vad aegamööda selgitama kuningas Oineusele ja pealtvaatajaile. Ja koor, 
mis ei ole kõrgeima tarkuse kandja, vaid — nagu pealtvaataja — midagi ei 
tea, midagi ette ei näe, midagi ei takista, süvendab sellega ebaisikliku saa- 
tuse halastamatuse muljet. 

Kuid Vyspiaúski ei jäänud sugugi antiikse tragöödia vormi peatuma. 
»Meleagrost“ võib teatud määrani käsitleda kirjandusliku katsetusena, 
esimese praktilise katsena antiikse tehnika alal. Tragöödias „Protesi- 

laos ja Laodameia“ (1899) eemaldub Vyspianski juba tugevasti 
antiiksest skeemist, kõige pealt temaatiliselt: siin on tegemist truu abikaasa 
Laodameiaga, kes peale Ilioni müüride ees langenud Protesilaose surma 
palub jumalailt armu, Protesilaost veel korra üürikeseks ajaks näha, mille 
järgi ta meeleldi järgneb mehele: unelmas, mis viib ta üle tõelisuse pii- 


ride, näeb ta õnneliselt ,luhte, luhte... kuldseidlillilõpma- 
tult....luhte piirituid“, sõnad, mis nii ebakreekaliselt, nii poolali- 
selt mõjuvad (laka, laka.... zlocistych kviatuszkóv v 


bréd....taka bez kresu), et puht foneetiliselt võib kõnelda antiigi 
poolastamisest. Ja just see on Vyspianski iseloomuline joon, mille leiame 
ikka jälle teisel kujul. See esineb selgelt „Achilleises“ (1908), kaht- 
lematult Vyspianski parimas „antiikses“ draamas. Luuletaja esitab meile 
Achillese, Agamemnoni, Ajaxi, Priamose, Odysseuse, Hektori tuntud kujud. 
Nagu Homerose „Iliases“ piiratakse Troojat, nagu sealgi tapab Patrok- 
lose Hektor ja langeb ise Achillese käest, nagu sealgi ilmub Priamos Achil- 
lese telki, et paluda endale Hektori laipa. Kuid kreeka  zóyn on lahku- 
nud mängust, ja antiikse traagika tagandab moodne käsitlus. Esmalt vaid 
viibe antiigi poolastamisele: stseen, kus kuulus puuhobu, kavala Odysseuse 
leiutis, Troojasse tõmmatakse, on nõnda kirjeldatud: ,Rahvasvoolab 
näitelavaleningümbritseb Poseidonipuuhobusesaat- 
jaskonda. Muusika. Odysseusistub puuhobusel Posei- 
donina meedia rõivas. Siidratsmetega liigutab ratsur 
hobuse keha, nagu tahaks ta näidata oma ratsutamis- 
kunsti. Pea tervitab ta tseremoniaalselt, pea tõrjub 
tarahvastkolmharugatagasi.“ On juhitud sellele tähelepanu, 
et luuletaja siin Poseidon- -hobuse, neljajalgse puuratsu sissesõitu samastab 
Krakovi rahvapärase „Laj - koniki“ kombega, rongkäiguga, mille tek- 
kimine öeldakse olevat seotud Krakovi piiramisega tatarlaste poolt, ja mis 
tavaliselt peeti neljapäeval peale trinitaatist. Nii sidestas Vyspianski julgel 
võttel antiikseid kujutelmi kodumaistega, tarvitades rongkäiku, mis esineb 
Shakespeare'il juhusliku anakronismina, teadliku mõjuabinõuna. — Suurema 
tähtsusega aga on, et traagilisuse antiikne mõiste siin taandub moodsa eeti- 
lise ees. Achilles, tragöödia ,,kangelane“, on saanud eetiliste ideaalide kand- 
jaks, keset alatute hingede karja, karmi Agamemnoni, jumalakartmata 
Odysseuse, alaväärtusliku Thersitese hulgas. Olles tapnud nende pärast 
õilsa Hektori, haarab teda meeleheide: ,Kahetsen oma tegu. Hek- 
tor, sina äratasid minuhinge.“ Ta leinab Skamandros-jöe vetel, 
ja lained sosistavad talle: „Eioleseotudsinuelusiinseolemas- 
oluga. Vaimus peadsarändamatormilistetähtede all. 
Uuselu ja uued teod ootavad sind.“ Achilles lahkub lõpuks 
vabatahtlikult helleenide laagrist, ja tema sõjavankrit juhib Pallas-Athene: 
kogu stseen muutub Achillese pühalikuks apoteoosiks. Kohe selle järgi lan- 
gevad Ilioni pühad müürid. 

Ülimaise eluigatsuse moodsat motiivi on tarvitanud Vyspianski dünaa- 
milise närvina veelgi kõrgemal määral tragöödias „Povröt Odysa“, 
(Odysseuse kojutulek“, 1907). Penelope maja piiravad kosilased, 
Antinoos, Eurymachos, Amfinomos, Agelaos, kui korraga pikkade eksisõi- 
tude järgi saabub tagasi Ithakale, oma saarele, Odysseus. Kerjusena rõivas- 
tatud, kõigile tundmatuna, süü- ning häbikoormatuna tuleb ta koju, et saada 
rahu oma südametunnistusele. Kuid patt, mis ta Trooja ecs teinud, jälgib 
teda ka siin: kosilased sunnivad teda siingi veel tapma. Odysseuse hing ei 
leia rahu kodusel koldel. Ta põgeneb tagasi mere rannale, — mere, mis on 

olnud talle kaua aastaid vaenlane, mis aga saab nüüd tema tõeliseks, tormi- 
liseks ning piirituks koduks: ,OnsseeveelIthaka? Olentühjal 
rannal. Äraonnüüdneed,kes valetasid mulle huultega. 
Ära on nad kõik. Kuid minu tee on kauge. Kodumaale 
pean tõttama, kust ammugi lahkusin. Kodumaale? Jah, 
nüüd alles lähen matõepoolestkoju!“ 


Antiiksus, mis esineb meile neis draamades, on teistsugune kui Aischy- 
lose või Sophoklese oma. Kõige rohkem kokkupuutepunkte on sellel veel 
Euripidese dekadentsiga. Aga needki on vaid kauged. Vyspianski teostatud 
vormi oluline tunnusmärk seisab peaasjalikult tugevasti esileastuvas, enamalt 
jaolt eleegilises, melanhoolses lüürikas, mida protagonistid aariataoliselt ette 
kannavad. Sellega omandab tragöödia silmapaistva sarnasuse klassikalise 
ooperiga. Lüüriline aaria on jällegi seotud valitsevate situatsioonega, mis on 
kaugelt vähem dramaatilist, kui plastilist laadi. Selle ooperitaolise tragöö- 
dia dünaamika, mis Vyspianskil kasvab välja klassikaliselt pinnalt, koosneb 
arengust plastiliselt attitüüdilt plastilisele attitüüdile, aarialt aariale ja 
nõnda emotsionaalselt kõlastatud stseenelt samasuguseile emotsionaalseile 
stseenele. Võib astuda isegi sammu edasi ning väita, et nende plastiliste 
situatsioonega seotud lüürika eesmärgiks ei ole väljendada lüüriliste kange- 
laste meeleolumuutust, vaid keeleliselt kuju anda sellele muljele või sellele 
meeleolule, mis visuaalne, stseeniline pilt kutsub esile luuletajas või pealtvaa- 
tajas. Achilles Skamandrose, Odysseus mere ääres on maalilised, lüüriliselt 
parafraseeritud pildid. Nõnda romantiseerib luuletaja täiel teadvusel antiikse 
tragöödia. 


2. 


Teise üksiksõõru Vyspianski loomingus moodustab ajaloolise 
draama ala, mis teda ikka jälle on veedelnud. Juba koolipingil teotses 
ta mõttega kirjutada draamat ,Batoryst“; on säilinud lõpetamatu teose 
mõned katked, ja on iseloomustav, et nad kannavad märkust: „Matejko 
pildi puhul „Batory Pihkva ees.“ Nõnda kinnitub puht doku- 
mentaalselt minu väide, et nägemuslik moment, plastiline stseen on Vyspiañs- 
kile draamas peamõjustusabinõuks. Tema viimne, samuti lõpetamatu teos, 
millest tunneme vaid katkendeid, tragöödia Zygmunt August ja 
Barbara“ on ehitatud samal põhimõttel: veel surivoodil nõudis luule- 
taja oma sõpradelt, et peastseen oleks kujutatud tema õpetaja Matejko 
kuulsa pildi järgi. Sellest vaatepunktist peab mõistma Vyspiaúski säilinud 
väheseid ajaloolisi draamasid. Siin on kõne 1897. a. ilmunud, kuid vast 
1904. lõplikult viimistletud „Legendast“ ja mõlemast kokkukuuluvast 
draamast ,,Bolestav Julge“ (1903) ja „Skałka“ (1906). Rea 
»Poola kroonikate“ suurepärane plaan — on Säilunud vaid katke 
»Kuningas Kazimierz Jagielloncezyk’ist“ — ning mõlemate 
draamade ,SamuelZborovski“ ja ,Hedvigis“ visandid jäid teos- 
tamatuks, 

Selle motiivi ürgläte, mis Vyspianski käsitab „Legendas“, on Vin- 
centy Kadtubek’i, poola keskaja õpetatud annalisti, kroonika. Saaga 
järgi, mis ta on märkinud üles, olla Krak, — vana kuningalinna Krakovi 
eponüüm, vägev sõdur, kes on näinud võõraid maid ning rahvaid, — suutnud 
veenda oma isandata rahva selles, et „nagukehahingeta,nagulüh- 
ter küänlata, jah, nagu maailm päikeseta, nii olla riik 
valitsejata.“ Selle esimese poola kuninga surma järgi valitses Vanda, 
tema uhke, ilus tütar, üksinda maad. Mõnigi vürst ihaldas asjata ta kätt, 

kuid üks neist, keegi saksa prints, võttis nõuks teda sõjavõimuga oma abi- 
kaasaks teha. Kuid kuningliku neitsi isiklikul ilmumisel võitlusväljale põge- 
nesid vaenlased salapärasest õudusest haaratuina. Ent Vanda, kes nägi ette, 
et ta maal ning rahval tema pärast veel palju tuleks kannatada sõja all, otsus- 
tas ohverdada end isamaa eest: ta leidis vabatahtliku surma Visla-voogudes. 
— Kui Vyspiaúski aastal 1896 Rheimsi katedraaliga jumalaga jättis, märkis 
ta ühesse oma kirjust palve, mis ta oli lausunud väikse madonna altari ees; 
järgmised sõnad tulevad seal ette: ,Puhtaim Neitsi, kes sa vali- 
sid neitsi seks, ct jätta isade maja ning päästa kodu- 
maa! Kessaandsidneitsile julguse rõivastuda karmi 
vaudrüüsse ning viia sinu kujutusega valge lipu võit- 
lusse maa vaenlaste vastu, end lasta siduda põleva 
posti külge ning hoolimata piinast mitte salata oma 
wskwninglarmastust....isamaareest....isam a ase cisu mms 
anna ka meile sama võidukat jOudu, sama vöoırmauut 
meelt!“ Jeanne d’Arc’i motiiv, millega teotsevad siin nii tugevasti luule- 
taja mõtted, leiab oma dramaatilise väljenduse „Legendas“, milles ilm- 
neb Orleansi neitsi omapäraselt ,,poolastatuna“. Kuid pühadus muutub süü- 
teo tõttu traagiliseks, nagu kreeka tragöödias: juba isa Krak kuhjas häbi 
oma õlule ning patustas oma jumalate vastu; Vista veed ei taha võtta 
vastu ta laipa ning maa ei taha seda kanda. Tema kangelaslik tütar, kes 
samuti nagu Athalanta Artemisele või nagu Schilleri draamas Orleansi neitsi 
jumalaemale on pühendanud oma neitsilikkuse jumalanna Žy'ile, viskub 
vette, mitte igaviku võitmiseks, vaid oma tõotuse murdmise lepituseks. * 
Nagu juba ülal tähendatud, kuuluvad mõlemad draamad „Bolestav 
Julge“ ja „Skalka“ („Kalju“) lähedalt kokku, nii et esimese draama 
igale aktile vastab akt teisest draamast. Esimeses draamas hargneb tugeva, 
kangekaelse, pool-paganliku kuninga tragöödia, kes oma võimu ning õiguse 
täies teadvuses tapab piiskop Szezepani selle uhkel kaljul ning hukkub selle 
roima tõttu; teises draamas on käsiteldud kristliku piiskopi tragöödia, kes 
toetudes kiriku vaimsele võimule ei andesta jumala nimel, vaid jumala 
nimel neab ning mõistab hukka, ja kes selle oma süüteo lepitab surmaga. 
Neid saatusi ei esitata aga meile valjus dramaatilises tegevuses, ning on suur 
vahemaa nende Vyspianski kuningadraamade juurest ühelt poolt kreeka 
tragöödiani, teiselt poolt Shakespeare'i kuningakroonikaini. Vy- 
spianski tarvitab allegoorilise sümboolika abinõu — ta laseb tulla surma näi- 
telavale ning vaielda piiskopiga, ta laseb kehastuda kuninga paganlikku 
hinge nümfis Krasavicas, kuninga kallimas; slaavi tuuledeemonid Švist ja 
Pošvist saadavad mängu oma naeru, sisisemise, pomisemise, undamise ning 
ulumisega ; isegi ainelised esemed nagu paganliku rapsoodi kannel muutuvad 
sümbooleks. Ja kui täpsemalt vaadelda, ei ole piiskop ega kuningas tõe- 
lised kujudki, vaid sümboolid, allegooriad, vägevad muutmatud maskid. 


Eesriide tõustes on „öö, pimedus, tähed.... Piiskop, pea- 
ingli rüüs ning relvastuses, toetunud mõlema käega 
moégale,seisab,silmadlossipoole pöördud.“ Sellise lava- 
seadliku juhatusega algab , Kalju“. Ei ole kahtlust, et see stseeniline pilt 
liikumatu peaingli-piiskopiga keskel moodustab Vyspianskile olulise näge- 
musliku-teatraalse effekti, ning just samalaadilise effekti, nagu on need võim- 
sad aknamaalid, millega ta ehtis vägevat lossikatedraali Vavelil Krakovi 
läheduses ning frantsiskaanlaste kirikut: siin esinevad keset stiliseeritud 
vöhumööke, kaprifooliaid ning roose surnud poola kuningate ning vürstide 
varjulised, kõhetud ning kahvatud-kujud kiviste, maskitaoliste nägudega, 

ehitud oma väärikuse sümboolsete aumärgega, tarretunud liikumatusse 
poosi. Stseeniline pilt, millega algab piiskopi draama, on meelctuletus poeedi 
enese hieraatilisist maalest. Nii „Kalju“ kui ka ,Boleslav Julge“ 
pole midagi muud kui üksteise külge liidetud maalid vahelduva motiveeriva 
dramaatilise dialoogiga. Nii piiskop kui ka kuningas on teatud ideede tar- 
dunud kehastused minimaalse psühholoogilise iseloomustusega. 


3. 


Ülal kõne alla tulnud ajaloolisi draamasid ei või milgil viisil nimetada 
ajaloolisiks ses mõttes, et ajaloo mingi tõeline sündmus kujutatakse dramaa- 
tiliselt, objektiiv-ajaloolisel tagapõbjal, tolle aja konkreetsete väliste tun- 
nuste säilitamisega. Vyspiahski jätab teadmisega hooletusse ajaloolise ajaga 
seotud üksikasju. ,,Kalju“ piiskop ci ole inimene, kes pealtvaatajate 
silme ees pikkamisi saavutab oma pühaduse, vaid ta on tänapäeva püha 
Szezepan, nagu mõistab teda luuletaja. ,Legenda“ Vanda ei ole kon- 
kreetne tütarlaps, kes pikkamisi muutub traagiliseks kangelannaks, vaid 
ta on algusest peale legendaarne neitsi, nagu meie teda endale kujutleme. 
Võib väita, et Vyspianski ei võtnud oma ajaloolist materjali selle objektiiv- 
ses ehituses, vaid ikka selle subjektiivse, emotsionaalse mõjuna moodsale 
inimesele, mitte, nagu see tol korral oli, vaid nagu see näib talle nüüd, 
legendi ning müstika sära ümbritsetuna. 


Sama võib öelda ka ta revolutsioonidraamadest. Iseloo- 
muline on kõige pealt, et ei Kosciuszko mäss 1794/95. a. ega ka 1868/64. a. 
viimne mäss ei tulnud temale teemina küsimusse. Esimene kuulus poola 
klassitsismi ratsionalistlikku, teine positivismi ning realismi labasesse aja- 
järku. Luuletajana võis teda isegimõista kütkestada vaid poola romantika 
revolutsioon, revolutsioon, mis pääsis valla 1830. a. legendaarsel novembri- 
ööl. Kolm draamat „Varszavianka“ (1898), „Lelevel“ (1899) ja 
»Noc listopadova“ (1904) ammutavad oma aine selle revolutsiooni 
ringist. 

„Varszaviankas“, mille luuletaja ise on nimetanud ,,1831. a. la u- 
lu k s“, sünnib tegevus poolakaile õnnetu Grochovi lahingu kolmandal päe- 
val (28. veebruaril 1881). Näidendi protagonistideks on kindral Chtopicki, 
poolakate juht (,Ta seisab esiplaanil, pahemal pool, era- 
riietuses, drapeeritud avarasse, halli mantlisse, käed 
risti rinnal, pea kõrgele tõstetud; tema kanges, uhkes, 
põlglikus seisandis avaldub energia, jõud, tahe, ligi- 
pääsematus Ta seisab üksinda, mõttesse vajunult, 
mõtteist rahutu....“) ja noor neiu, nimega Maria, teose Kassandra. 
Chlopicki on teadlik oma süüs; oma ülemate kiuste laskis ta ühe noore oh- 
vitseri asuda positsioonile, kus teda ootab kindel surm. Maria on samuti 
teadlik loma süüs: kangelase au pärast saatis ta oma armsama võitlusse. 
Nagu antiikses draamas jõuavad nad mõlemad pikkamisi traagilise tõeni: 
Chlopicki mõistab, et see on Maria peigmees, kelle ta on ohverdanud; 
Maria mõistab, et noor ohvitser, keda on ohverdatud, on tema Jõzef. Ta 
tõstab Chiopicki vastu ränga kaebuse, et see ilma usuta egoistlikult män- 
givat poola saatusega. Draama lõpeb sellega, et teatatakse noore kange- 
lase surmast, ning poola vägi läheb õnnetusse lahingusse. — On väidetud, 
Maria olevat meie aja esindajanna, keda on omavoliliselt paigutatud 1831. 
aastasse. Sellega on tabatud draama — kui ka üldse meie luuletaja dra- 

maatika — oluline tuum: ajaloolist materjali ei esitata selle objektiivses 
omapärasuses, vaid deformeeritult meie emotsionaalse arusaamise prisma 
läbi. Chtopicki ja Maria on algusest peale teadlikud, et nad toimivad 
marionettidena ettemääratud ning etteteatud traagilises mängus. Kogu 
teos on pealtvaatajate meeleolu projitseering näitelaval; see ei ole mingi 
draama, vaid lüürilis-dramaatiline kaebelaul. 

Vyspianski revolutsioonilisi draamasid võib võtta kirjandus-ajalooliselt 
reaktsioonina tolleaja keskpäraseile patriootilisile näidendeile. Poola kan- 
gelaluse effektikaist ning banaalseist teemest on Vyspianski täiesti üle. 
See käib draama „Leleveli“ kohta, kus sündmuse esipõhjal seisab kuu- 
lus poola ajaloolane, vabariiklane ning revolutsionär Joachim Lelevel, jällegi 
muidugi mitte objektiiv-ajalooline Lelevel, vaid traditsioonist ning legendist 
seletatud Mickieviczi sõber, entusiast ning agitaator („Minus põleb 
pühendatud küünal, mis on rahvaste täht ning tõrvik, 
Moosese tulesammas.“) Veel enam käib ülalmainitu Vyspianski 
tähtsaima revolutsioonidraama, , Novembriöö“ („Noc listopado- 
va“ kohta, mis luuletaja ise on nimetanud „dramaatilisiks 
stseeneks“. Meil on siin lahtine rida pilte, kokku 10, mis illust- 
reerivad mässu puhkemist. Kogu draama, kui seda veel võib nimetada 
draamaks, on ehitatud muljeile, mis luuletaja on saanud Varssavi külasta- 
misel, ning mõtiskeludele, mis ta on mõlgutanud kuulsate ajalooliste paikade, 
tänavate, Belvedere-palee, Lazienki-lossi, Variété-teaatri, Stanislav Au- 
gusti teaatri, Sobieski ausamba j.n.e. vaatlemisel. Küll esinevad igale 
poolakale tuttavad ajaloolised isikud nagu Vysocki, Chtopicki, Potocki, 
Czartoryski j.n.e. Kuid ajalooline näidend pole see sellegipoolest. 
Klassitsistiline stiil, mis vajutab pitsati tolle aja ehitisile ning raidkujele, 
on kindlasti saanud selleks oluliseks tõukeks, et luuletaja julge võttega tõi 
lavale Pallas-Athene, Arese, Hermese, Demeteri ja Kore antiiksed kujud. 
Esimene stseen, mis teatud mõttes tuletab meele Aristophanese „Lysi- 
strata“ esimest stseeni, algab sellega, et jumalanna Pallas-Athene kutsub 
kokku Trooja, Thermopylai, Salamise, Marathoni ja Chaironaia võiduju- 
malannad: nendega seltsib Napoleoniidide Nike. Siin on meil tegemist 
puhta allegooriaga, mis peab kujutama noorte mässumeeste vaimustust. 
Sümbooliks muutub see, kui Napoleoniidide Nike hilisemas stseenis tulevase 
diktaatori Chlopickiga Variété-teaatris kuulsuse peale kaarte mängib, ja 
kindral, pannes kõik ühele kaardile, kaotab mängu, või kui Lazienki-pargi 
kuulsas stseenis vandeseltslased ootavad Jan Sobieski mälestussamba all 
märki, et tappa tsaari asetäitjat, ja näevad korraga Demeteri ja tema tütre 
Kore marmorkujusid kaeblikus vahetuskõnes pikkamisi mööduvat: ,Mis 
tahab elada, surema peab,“ ütleb Kore, valmis Plutose juure all- 
maailma minema: ,Sealpoolpiireelab maailm,kustoimimas 
igavesed jõud; nad äratamas uusi idusid uuele, kas- 
vavale elule.“ Siin esineb täies õitsengus meie luuletaja omapärane 
stiiliabinõu, millele vastavaid leiame ka mujal üksikute katsetustena, ja 
mida tahaksin väljendada tehpilise nimetusega „poeetiline sünkretism“. 


Vyspiafskil õnnestub saavutada päris omapärase effekti, iseseisvalt 
sõlmides antiiksuse, poola keskaja, poola revolutsiooni luulelisi möistupilte; 
tema dramaatiline mäng saab meisterlikuks mänguks vaatleja tunnetega, 
meeleoludega, kujutlustega. Tal õnnestub sümboolsete kujude esitamisega 
ja allegoorilise tegevustikuga reaalsete vahe- ja olukordade tagapõhjal ära- 
tada vaatlejas mulje, et ka need reaalsed vahe- ja olukorrad on sümboolsed. 
Siin on tegemist sümboolika konkretiseeringuga, mis mujal vast tundmatu. 

4. 


See stiiliabinõu valitseb ka neis draamades, mis kuuluvad romanti- 
lisse ringi luuletaja loomingus, ja milles ta võtab puht-kirjanduslikuks 
lähtepunktiks poola romantika aine, kõige pealt suure Mickieviczi kuju. 
Nende draamade vahenditut mõistmist — küsimuses on mõlemad näiden- 
did „Legiom“ (1900) ja „um als us MEN yew ol enie" 1908) = 
raskendab köige körgemal määral asjaolu, et eeldatakse romantika aate- 
ringide põhjalikku tundmist. Vyspiahski mängib siin täiesti subjektiivset 
mängu kirjanduslike probleemide ja mõtteiga, nii nagu need näivad temale. 


„Legion“ on draama (jällegi õieti vaid 12 lahtist stseeni välise raa- 
mita, mis käsitab Mickieviezit. Emigratsiooniaja poola romantika nägi poola 
mässus ning hukkumises Kristuse jutluse ning kannatuse kordumist. Selle 
skeemi kannab nüüd Vyspianski Mickieviczile enesele, kes muutub nõnda 
poola rahva messiaseks. Mickievicz jutlustab oma poolehoidjaile, kes lii- 
tuvad vabatahtlikuks leegioniks, poola vaimse ülestõusmise evangeeliumi. 
Oma (idealiseeritud) elu kõrguspunktil tõstetakse ta Rooma Kapitooliumil 
rahva juhiks, aga kuna ta keeldub juhtimast rahvast verise kättemaksu- 
retkel, hüljab rahvas tema ning neab. Viimses stseenis astub ta väheste 
ustavatega müstilisele lavale, mille tüüril istub Thanatos, surm, et kanna- 
tada ohvrisurma, „ihu ning sõna ohvrit“. Kõik see on põimitud 
personifikatsioonide, inkarnatsioonide, allegooriate ning sümboolide ras- 
kesti lahutatavasse kudesse, millede mõistet võib vaid üldiselt aimata. Esineb 
määratu hulk isikuid, Paavst, Tsaar, Ema, Fortuna, Kuulsus, slaavlaste apos- 
tel Püha Andreas, leedu-poola jumalaid, jumalannasid, nümfe, võlureid, 
nõidu, Demos, Julius Caesar („keiser Napoleoni maskiga, traa- 
Slime, hla las tama tummar tisa uid M olokräble Miitel ta ma im fe 
lehist pärg peas“), Vabadus ja Surm... 

Sama raskesti mõistetav on draama „Lunastus“ (,Vyzvole- 
nie“), mis ideoloogiliselt tähendab kirjaniku isiklikku võitlust traditsioo- 
nilise Mickievieziga, kuna talle siin kangelasena vastu seatakse Konradi 
kuju suure luuletaja teosest; Konrad ühtlasi on Vyspianski inkarnatsioon. 
Draama kolme akti tegevus sünnib Krakovi teaatri laval. Näitlejad kogu- 
nevad, et mängida Konradi juhatusel improviseeritud poola commedia dell’- 
arte. Mäng kujuneb eeskätt kaasaegse poola kultuuri satüüriliseks re- 
vüüks: esinevad vaeseksjäänud mõisahärra, tagurlise parteiesimehe, radi- 
kaalse agitaatori, jutlustaja, kirikupriimasi, kõneleja j.n.e. maskid ning 
lasevad oma kõnes aimata poola seltskonna kõdunemist. Pikk teine akt on 
vaid üksainuke Konradi vaielus 22 nimetamatu maskiga, kes ,märgivad 
neid, kes varjavad oma mõtteid, kunagi neid väljenda- 
mata“; need on selged apaatilise poola rahva anonüümsed esindajad. 
Kolmandas aktis, mis sünnib Vavel-kantsi dekoratsioonis, ilmub lõpuks 
»g eenius“, Mickieviczi kuju, nagu ta on kujutatud kivist mälestussambal 
Krakovis, ehitud kuulsuse embleemega. Siin pole meie ees ajalooline 
Mickievicz, vaid Mickievicz-kultuse inkarnatsioon, ja sõnad, mis lausub 
selle apaatse rahva geenius, on kristlik-müstilise passiivsuse evangeelium: 
Seal tormab Konrad tõrvikuga käes naitelavale, neab geeniuse, kes oma 
õpetusega rahvalt on ,röövinud uhkuse“ ja painutanud rahva ,,ka- 
hetsuses alatuse põrmu“, ning tallab jalgade alla luule türannilise 
võlu. Mickieviez kaob. See draama on luuletaja unelm, milles ta vabas- 
tab rahva poeetilise, kuid hukutava traditsiooni köidikuist. Et meil siin 
on tegemist luuletaja egotsentrilise unelm-draamaga ja selle unelma süm- 

boolse kujutlusega, järgneb väga selgesti epiloogist, kus Konrad korraga 
avastab, et köik on olnud vaid mäng ning näilisus, ja et temal pole vöi- 
maldatud teostada rahva lunastust. 

Vyspianski tegi katse seada vastu selles draamas Mickieviczi romanti- 
kale ja kannatuse- ja ohvri-messianismile vabade sümboolide ning kehasta- 
tud ideele uut romantikat. Ideoloogilise tendentsi tõttu, mis teeb selle teose 
nii raskesti mõistetavaks, äpardus see katse kunstiliselt. Lunastust luuleli- 
ses mõttes see teos ei toonud. Kuid juba järgmisel (1904) aastal ilmus 
talt uus teos, mis tähendas tõepoolest luulelist lunastust, ja mida võib mär- 
kida ta sümbolismi kõrguspunktina. See oli , Akropolis“, milles tema 
sünkretism väljendus kõige täielisemalt. Sest see Akropolis, millest siin 
on jutt, pole üksi kreeklaste, vaid ka — ja eriti — poolakate oma, nimelt 
surnud, sünge kants Vavel-mäel, tume doom, jäigad kujud ,Iliasest“ 
vanul gobeläänel, surnud usukannatajad ja pühad, kes, kivvi raiutult, 
valvavad kuninga-kalmudel, surnud piiblilikud kujud vagul maalel. 
»Sügav öö linnas. Skamandros sätendab kiirgavate 
Vistavoogudena.“ Ükski inimlik kuju ei sega rahu. Kuid lihavóte- 
ööl, kui-Issand ärkab surnust ja elu pühitseb kevadet, ärkab vana poola 
Akropolis sajaaastasest unest. Pühikuid ning askeete haarab meelterööm, 
ja nad sosistavad üksteisele helli sõnu. Eluiha täidab vanu kreeka kange- 
lasi: Priamos ja Hekuba kuulatavad ,kellalööki Krakovi kau- 
geist kirikuist“; Hektor jätab jällegi jumalaga Andromachega, et 
minna viimsesse võitlusse Trooja ja Krakovi eest. Patriark Jakob tõuseb 
üles, et viia oma rahvas uuele võimule. Kandlemängija häälestab oma kan- 
nelt ning kuulutab Aurora uut päeva. Ja müüride kokku langedes, tuleb 
päikesevankril Salvator-Apollon, et äratada kõiki elule ning ilule. Zyg- 
munt-kella helinast saadetud hümniga päikese-jumalale lõpeb see näidend. 

Kahtlematult on see meie luuletaja isikupäraseim teos. Täielise va- 
bastumisega igasugusest realistlikust tagapõhjast on luuletajal õnnestunud 
motiveerida oma kunsti poeetilist sünkretismi. Ühtlasi kaotab sümboolika 
oma ebaloomuliku raskuse, sest kogu draama on fiktiivne unelm, ning unel- 
masümboolika on vastuvõetav ka kõige kainemale vaimule. 


Sellest kõigest hoolimata pole Vyspianski saavutanud sel puht-sümboolse 
draama alal oma suurimat teaatriedu, vaid realistlikul alal, nii ime- 
likuna kui see esialgselt ka kõlab. Meil on olemas mitu sellelaadilist draa- 
mat. Juba aastal 1899 ilmus tema tragöödia , Needus“ („Klatva“), 
mille tegevus oli paigutatud suurima täpsusega ,Greboszovi kü- 
lasse Tarnovi lähedal: siin on tegemist noore katoliku küla- 
preestri saatusega, kes on murdnud oma sugulise kainuse tõotuse, elades 
patuses sohielus noore talunaisega, oma kahe lapse emaga. Ka Vyspianski 
viimane teos „Kohtunikud“ („Sedziovie“, 1907) on asetatud rea- 
listlikule tagapõhjale, galiitsia külla, juudi keskkonda: see on ihne, kavala, 
roimarliku isa Samueli tragöödia, kes ümbritseb hella armastusega oma 
poega Joast, süütut, kõrgeandelist noort muusikut; aga just poeg paljastab 
oma isa kordasaadetud roimade algatajana. Mõlemad tragöödiad on mõ- 
juvad, vali-kompositsioonilised ning vabad ainestatud sümboolikast. 

Aga tema peateos, mis tegi kirjaniku korraga kuulsaks üle kogu Poola, 
on traagilis-satüüriline kolmeaktiline draama „Pulmad“ (,,Vesele“, 
1901). Selle tekkimise väline põhjus on tuntud. 1900. a. ümber haaras 

„fin-de-siecle“-meeleollu langenud kodanlist seltskonda usk, et poola 
uuestisündi võib oodata vaid talunikelt, võltsimatu rahvusliku traditsiooni 
kandjailt. Mõnigi kunstnik, nagu luuletaja Lucjan Rydel või maalija 
Vtodzimierz Tetmajer, teostavad selle mõtte praktiliselt, abiel- 
ludes lihtsate talutüdrukutega, ja just Rydeli pulm panna Mikotlajczy- 
kõvnaga Borovice külast andis tõuke satüüriks. Vyspianski maskikomöödia 
tehnika vana armastus saatis teda aine kunstilisel kujundamisel. Peatege- 
lased on isikustamatult tüüpilised kujud: taluperemees, isa, poeet, juut, 
ajakirjanik, preester j. n. e., ja stseenid, kus ikka esinevad vaid 2—3 isikut 
korraga nagu poola marioneti-teaatris, järgnevad sidumatult, kaleidoskoo- 
pilisel kujul üksteisele. Nagu maskidraamas ,Lunastus“ on siin kõige 
pealt tegemist kõigi poola seisuste satüürilise paraadiga: ajakirjanik, kes 
valmistab ,,avalikke arvamisi“, aadlimees, kes otsib rahva juurest oma 
lahjunud verele uuendust, poeet, kes teotseb professionaalselt erooti- 
kaga, — nad kõik on patustajad rahva ees. Joovastatud pulmaveinist, sega- 
sed uneta öö nägemusist, ootavad nad järgmiselt päevalt seda rahvuslikku 
ülendust, mis neile on ennustanud öises hallutsinatsioonis muinasjutuline 
vennastus-prohvet Vernyhora. Kuna kõik kasvavas pingutuses ning när- 
vilikkuses ootavad tõotatud hetke, kuna ,kõik ettepoole kummar- 
dunult, peaaegu põlvitades, käsi kõrval kuulatavad“, 
kuna ,talupojad tugevasti hoiavad kätega vikateid“ ja 
„pulmakülalised mõõku, püsse ning pistoleid seintelt 
haaravad“, ilmub rumal talupoiss Jasiek, kes pidi rahva kokku kut- 
suma: et päästa oma paabulinnusulgedega mütsi, kaotas ta Vernyhora 
kuldse sarve, mässu sümbooli. Pingutus, ohvrirööm, teguhimu haihtuvad 
tühjalt. Aeglaselt alustab kogu seltskond tumma, kanget ringtantsu ühe- 
tooniliselt-apaatse muusika saatel. 


Teose tendents (tolleaegse ebavaba poola rahvuslik võimetus) on silm- 
nähtav. Ja siiski ei mõju see meeleolu rikkuvalt. Sest kompositsiooni 
kunst lokkab täiesti üle tendentslike kavatsuste.  Vyspiaúski on suut- 
nud liita siin üksuseks oma dramaatika põhiaineid, mis me varemalt vaid 
lahutatult oleme tähele pannud: tegevuse kujude lüürilisest röhutamisest, 
visuaalsest rühmitusest, plastilisest dünaamikast, tüpiseeritud, ebapsühho- 
loogilisest karakteristikast, maskitaolisest sümboolikast on siin loodud 
kunstiteos, mis püsib ainukese omalaadsena. See on teatraliseeri- 
tud meeleolu ja ideede kunstiteos. 

